N Á R O D N Á   R A D A   S L O V E N S K E J   R E P U B L I K Y

IV. volebné obdobie

									Číslo: 1398/2006

27

N  á  v  r  h

poslanca Národnej rady Slovenskej republiky Miroslava Chovanca

n a   v y d a n i e

zákona, ktorým sa mení zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o doplnení zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov

Predkladá:

Miroslav Chovanec

Návrh na uznesenie:

Národná rada Slovenskej republiky
s c h v a ľ u j e
návrh poslanca Národnej rady Slovenskej republiky Miroslava Chovanca na vydanie zákona, ktorým sa mení zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o doplnení zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov

Bratislava júl 2006

N Á R O D N Á   R A D A   S L O V E N S K E J   R E P U B L I K Y

IV. volebné obdobie

N á v r h

Zákon

z ..................... 2006,

ktorým sa mení zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o doplnení zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov

	Národná rada Slovenskej republiky sa uzniesla na tomto zákone:

Čl. I

	Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z., zákona č. 351/2005 Z. z., zákona č. 538/2005 Z. z. a zákona č. 282/2006 Z. z. sa mení takto:

1.	V § 91 ods. 3 sa slová „31. decembra 2006“ nahrádzajú slovami „31. decembra 2007“.

2.	V § 102a sa vypúšťajú slová „do 31. decembra 2005“.

3.	V § 102a písmeno e) znie:
	„e) finančné prostriedky, ktoré sú určené pre organizácie uvedené v písmenách a) až d) na poskytovanie zdravotnej starostlivosti, služieb súvisiacich s poskytovaním zdravotnej starostlivosti a služieb súvisiacich so zabezpečovaním zdravotnej starostlivosti.“.

Čl. II

	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z. a zákona č. 275/2006 Z. z. sa dopĺňa takto:

	V § 37 ods. 6 sa na konci pripájajú tieto slová „; ak ide o právne pomery príspevkovej organizácie, ktorá je zdravotníckym zariadením poskytujúcim zdravotnú starostlivosť podľa osobitného predpisu, je zriaďovateľ povinný ich zosúladiť s týmto zákonom do 31. decembra 2007.“

Čl. III

	Tento zákon nadobúda účinnosť 1. októbra 2006.

D ô v o d o v á   s p r á v a

A. Všeobecná časť

Zhodnotenie súčasného stavu

	Podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov sa štátne zdravotnícke zariadenia majú transformovať na akciové spoločnosti alebo na neziskové organizácie podľa zákona č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z., pričom transformácia na akciové spoločnosti sa má vykonať do 31. 12. 2006.
	Toto ustanovenia nadväzuje aj na zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
	Príspevkové organizácie štátu, ktoré poskytujú zdravotnú starostlivosť nespĺňajú základnú definíciu príspevkovej organizácie podľa § 21 ods. 2 zákona č. 523/2004 Z. z., preto je Ministerstvo zdravotníctva Slovenskej republiky ako ich zriaďovateľ povinné ich k 31. 12. 2006 zrušiť (§ 21 ods. 12 písm. b) zákona 523/2004 Z. z.). 

Dôvody potreby novej právnej úpravy

	Predčasné parlamentné voľby v roku 2006 neumožnili dokončiť transformáciu podľa vyššie citovaných ustanovení. Vzhľadom na skutočnosť, že hrozí nedodržanie tohto termínu, je potrebné ho posunúť o jeden kalendárny rok.
	Tento posun termínu zároveň vytvorí časový priestor, aby sa mohlo v oblasti transformácie štátnych zdravotníckych zariadení postupovať podľa programového vyhlásenia novej vlády, ktorá vzišla z predčasných parlamentných volieb v roku 2006.
	Zároveň sa zachová dostupnosť zdravotnej starostlivosti pre občanov, nakoľko nebude potrebné rušiť príspevkové organizácie štátu v zriaďovateľskej pôsobnosti Ministerstva zdravotníctva Slovenskej republiky.

Súlad návrhu zákona s Ústavou SR:

	Návrh novely zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

Súvislosti s inými zákonmi a medzinárodnými zmluvami:

	Navrhovaná zmena zákona nemá vplyv na iné všeobecne záväzné právne predpisy platné v Slovenskej republike.

Hospodársky a finančný vplyv na štátny rozpočet:

	Návrh novely zákona nemá hospodársky a finančný vplyv na štátny rozpočet.

Nároky na pracovné sily a organizačné zabezpečenie:

	Návrh novely zákona nemá nárok na pracovné sily.

Predpokladané finančné dôsledky na rozpočet verejnej správy: 

	Nepredpokladajú sa finančné dôsledky na rozpočet verejnej správy.

B. Osobitná časť

K článku I:

K bodu 1:
Ustanovuje sa posunutie termínu na dokončenie transformácie o jeden kalendárny rok.

K bodu 2:
Ustanovuje sa ochrana zdravotníckych zariadení pred exekúciami.

K bodu 3:
Legislatívno-technické spresnenie ustanovenia.

K článku II:

Ustanovujú sa prechodné ustanovenia tak, aby sa umožnilo štátnym zdravotníckym zariadeniam fungovať v režime príspevkových organizácií ešte jeden kalendárny rok.

K článku III:

Navrhuje sa účinnosť zákona.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: 
	poslanec Národnej rady Slovenskej republiky Miroslav Chovanec

2.	Názov právneho predpisu:	
Návrh zákona, ktorým sa mení zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o doplnení zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov

3.	Problematika návrhu právneho predpisu:

a)	nie je upravená v práve Európskych spoločenstiev:	- primárnom
	- sekundárnom,
b)	nie je upravená v práve Európskej únie:			- primárnom
	- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4. 	Návrh zákona svojou problematikou:
nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

5. 	Vyjadrenie stupňa kompatibility s právnou normou Európskej únie:
Vzhľadom na vnútroštátny charakter upravenej problematiky je vyjadrovanie
stupňa zlučiteľnosti s právom ES/EÚ bezpredmetné.